ད་རྡེའུ་རྩེ་བའི་སྐབས་སུ།རང་རང་གི་ལས་གནས་ཀྱི་ཁོར་ཡུག་དེར་རང་གིས་འབེན་ལ་བརྒྱབ་ནས་འཁེལ་བ་ན་རེ་རེ་བཞིན་ཡར་འཕེལ་ནས་གོ་རིམ་དེ་ཡོངས་སུ་བརྒྱུད་དགོས་ཀྱིན་ཡོད།གལ་ཏེ་རང་གིས་འབེན་ལ་འཁེལ་ཞིང་རོགས་པས་འབེན་ལ་མ་འཁེལ་ཚེ་རོགས་པར་ཐེངས་གཅིག་ལ་རོགས་སྐྱོར་བྱེད་པའི་གོ་སྐབས་ཡོད་པ་དང་།གོ་རིམ་བཅུ་གཅིག་པོ་དེ་རིམ་བཞིན་སུ་སྔོན་དུ་སླེབས་ཡོད་ན་རྗེས་སུ་ལུས་པ་དེས་ཆ་རྐྱེན་བཏོན་ནས་ཅུང་ཙམ་དཀའ་མོ་ལྟར་རྩེ་བའི་དབང་ཆ་ཡོད་པ་བཅས་ཀྱི་དྲང་བདེན་གསལ་བོ་ཡིན་རྐྱེན་རྩོད་རྙོག་མེད་པས་ཤན་འབྱེད་པ་མི་དགོས་པར་ཆགས་ཡོད།སྤྱིར་བཏང་དུ་འགྲན་རྩོད་ནི་རང་ཉིད་ལས་ཞུགས་ཀྱི་སྐབས་དེར་ནན་ཏན་གྱིས་འབེན་ལ་འཁེལ་དུ་འཇུག་རྒྱུ་དེ་གཙོ་ཆེ་བ་ཡིན།དེ་འཁེལ་བའི་གོ་རིམ་དུ་རྩལ་ཤུགས་སོགས་ཇི་དགར་ངོམ་ཆོག་པས་ཧ་ཅང་ཞིབ་ཚགས་ཡིན།དཔེར་ན་དང་ཐོག་སུས་སྔོན་དུ་རྒྱག་དགོས་པའི་སྐབས་སུ།རྟགས་གྲུ་བཞི་ནར་མོ་དབྱིབས་ཅན་གྱི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱབ་པ་དེ་ལ་ཆུ་རྟགས་ཟེར།དེ་ནས་བྱིས་པ་ཕོ་མོ་འདྲེས་མའི་སྐོར་ཁག་གཉིས་བགོས་ཏེ།མི་རེའི་ལག་ཏུ་ད་རྡེའུ་རེ་བཟུང་ནས་ཚང་མས་ཆུ་རྟགས་ནང་འཕངས་པ་ན།ཆུ་རྟགས་ནང་གི་མཐོ་སར་ཟིན་པའི་སྐོར་དེས་སྔོན་མར་འཕེན་པ་དང་།དམའ་སར་ཡོད་པའི་སྐོར་དེས་རང་གི་ད་རྡེའུ་འབེན་དུ་སློང་དགོས་མོད།ཡིན་ནའང་སྐབས་དེར་ཚོགས་པ་རེ་ལ་མི་གཉིས་ནས་གསུམ་ཡོད་པས།གལ་ཏེ་ཚོགས་པ་དང་པོའི་མིས་རྟགས་ཀྱི་མགོ་སྟོད་དུ་འཕངས་ཡོད་པའི་ད་རྡེའུ་ལ་ཚོགས་པ་གཉིས་པའི་མིས་སྣེ་མོར་བརྒྱབ་ནས་རྟགས་ཀྱི་ཕྱི་རུ་དེད་ནས་རང་ཉིད་ཀྱི་ད་རྡེའུ་རྟགས་ཀྱི་ནང་ནས་ཕྱི་རུ་བུད་མེད་ཚེ་དང་པོར་གྱུར་ཡོད་པས་ཐོག་མར་ཚོགས་པ་གང་གིས་མགོ་བརྩམས་པའི་ལག་གི་སྔ་གཞུག་རྩོད་པའི་གོ་རིམ་དེ་ལྟ་བུ་སོགས་ནི་ཧ་ཅང་ཞིབ་ཚགས་ལྡན་པའི་འགྲན་རྩོད་ཅིག་རེད།